Id-Deċiżjoni tal-Kunsill
ta' l-20 ta' Mejju 1999
dwar id-definizzjoni ta' l-acquis ta' Schengen sabiex jiġi determinat, b'konformità mad-disposizzjonijiet rilevanti tat-Trattat li jistabilixxi l-Komunità Ewropea u t-Trattat dwar l-Unjoni Ewropea, il-bażi legali għall-kull waħda mid-disposizzjonijiet jew deċiżjonijiet li jikkostitwixxu l-acquis
(1999/435/KE)
IL-KUNSILL TA' L-UNJONI EWROPEA,
Filwaqt li jaġixxi fuq il-bażi ta' l-Artikolu 2(1), it-tieni subparagrafu, l-ewwel sentenza, tal-Protokoll anness mat-Trattat dwar l-Unjoni Ewropea u t-Trattat li jistabilixxi l-Komunità Ewropea, li jintegra l-acquis ta' Schengen fil-qafas ta' l-Unjoni Ewropea (minn issa l-quddiem imsejjaħ "l-Protokoll Schengen"),
(1) Billi huwa neċessarju li jiġi definit l-acquis ta' Schengen sabiex il-Kunsill jkun jista' jiddetermina, b'konformità mad-disposizzjoni rilevanti tat-Trattati, bażi legali għall-kull waħda mid-disposizzjonijiet ta'l-acquis ta' Schengen;
(2) Billi d-determinazzjoni tal-bażi legali hija neċessarja biss fir-rigward ta' dawk id-disposizzjonijiet li jorbtu jew deċiżjonijiet li jikkostitwixxu l-acquis ta' Schengen li għadhom operattivi;
(3) Billi l-Kunsill għandu għalhekk jistabbilixxi id-disposizzjonijiet jew id-deċiżjonijiet li jiffurmaw l-acquis ta' Schengen li għalihom mhuwiex neċessarju li tiġi determinata bażi legali b'konformità mad-disposizzjoni rilevanti tat-Trattati;
(4) Billi l-konklużjoni li għall-ċerti disposizzjonijiet ta' l-acquis ta' Schengen m'huwiex neċessarju jew xieraq għall-Kunsill li jiddetermina il-bażi legali b'konformità mad-disposizzjonijiet rilevanti tat-Trattati tista' tkun ġustifikata għar-raġunijiet li ġejjin;
(a) Id-disposizzjoni m'għandiex forza legali li torbot, u disposizzjoni kumparabbli tista' tiġi addottata mill-Kunsill fuq il-bażi biss ta' strument li m'għandux bażi legali f'wieħed mit-Trattati.
(b) Il-mogħdija taż-żmien u/jew avvenimenti rrendew id-disposizzjoni żejda.
(ċ) Id-disposizzjoni tirreferi għal regoli istituzzjonali li huma meqjusa bħala li huma maqbuża mill-proċeduri ta' l-Unjoni Ewropeja.
(d) Il-materja tas-suġġett tad-disposizzjoni hija koperta minn - u għalhekk maqbuża minn - leġislazzjoni eżistenti tal-Komunità Ewropea jew ta' l-Unjoni jew minn att legali addottat mill-Istati Membri kollha.
(e) Id-disposizzjoni saret superfluwa mill-Ftehim li jrid jiġi konkluż mar-Repubblika ta' l-Islanda u r-Renju tan-Norveġja skond l-Artikolu 6 tal-Protokoll ta' Schengen.
(f) Id-disposizzjoni tikkonċerna żona li ma hi koperta la mill-attività tal-Komunità u lanqas mill-għanijiet ta' l-Unjoni Ewropea u b'hekk tikkonċerna waħda minn dawk iż-żoni li fihom l-Istati Membri żammew il-libertà li jaġixxu. Din tinkludi d-disposizzjonijiet li jistgħu ikunu sinifikanti biss għall-iskopijiet tal-kalkolu ta talbiet finanzjarji ta' jew bejn l-Istati Membri konċernati;
(5) Anki jekk għal waħda minn dawn ir-raġunijiet mhuwiex neċessarju jew xieraq għall-Kunsill li jistabilixxi bażijiet legali għal ċerti disposizzjonijiet ta' l-acquis ta' Schengen, dan m'għandux ikollu l-effett li jirrendihom superfluwi jew li jċaħħadhom minn validità legali. L-effetti legali ta' l-atti li għadhom in forza li ġew addottati fuq il-bażi ta' tali disposizzjonijiet m'humiex affettwati;
(6) Id-drittijiet u d-doveri tad-Danimarka huma ggvernati minn l-Artikolu 3 tal-Protokoll li jintegra l-acquis ta' Schengen fil-qafas ta' l-Unjoni Ewropea u f' l-Artikoli 1 sa 5 tal-Protokoll dwar il-pożizzjoni tad-Danimarka,
IDDEĊIEDA DAN LI ĠEJ:
Artikolu 1
1. Bi qbil ma' l-Anness għall-Protokoll li jintegra l-acquis ta' Schengen fil-qafas ta' l-Unjoni Ewropea, l-acquis ta' Schengen jinkludi l-atti kollha elenkati fl-Anness A ma' din id-Deċiżjoni.
2. L-acquis ta' Schengen, kif msemmi fil-paragrafu 1, għandu jkun ippublikat fil-Ġurnal Uffiċjali tal-Komunitajiet Ewropej, bl-eċċezzjoni ta' dawk id-disposizzjonijiet tiegħu elenkati fl-Artikolu 2 u dawk id-disposizzjonijiet li fil-ħin ta' l-adozzjoni ta' din id-Deċiżjoni huma klassifikati bħala "kunfidenzjali" mill-Kumitat Eżekuttiv ta' Schengen.
3. Il-Kunsill għandu jżomm id-dritt ukoll li jippubblika partijiet oħra ta' l-acquis ta' Schengen fil-Ġurnal Uffiċċjali f'data iktar tard, in partikolari d-disposizzjonijiet li jidhru neċessarji fl-interess ġenerali, jew li l-Kunsill jikkunsidra importanti għall-interpretazzjoni ta' l-acquis ta' Schengen.
Artikolu 2
M'għandux ikun neċessarju għall-Kunsill, waqt li jkun qed jaġixxi fuq il-bażi ta' l-Artikolu 2(1), it-tieni sottoparagrafu, it-tieni sentenza, tal-Protokoll Schengen, li jistabilixxi, fil-konformità mad-disposizzjonijiet rilevanti tat-Trattati, bażi legali għad-disposizzjonijiet u d-deċiżjonijiet li ġejjin li jikkostitwixxu parti mill-acquis ta' Schengen:
(a) id-disposizzjonijiet tal-Konvenzjoni, iffirmati f'Schengen fid-19 ta' Ġunju 1990, bejn ir-Renju tal-Belġju, ir-Repubblika Federali tal-Ġermanja, ir-Repubblika ta' Franza, il-Gran Dukat tal-Lussemburgu u r-Renju ta' l-Olanda, li jimplimentaw il-Ftehim ta' Schengen u l-Att Finali tiegħu u ddikjarazzjonijiet ("il-Konvenzjoni ta' Schengen") li huma elenkati f'Parti 1 ta' l-Anness B;
(b) id-disposizzjonijiet tal-Ftehim ta' l-Adeżjoni u l-Protokolli għall-Ftehim ta' Schengen u għal Konvenzjoni ta' Schengen mar-Repubblika Taljana (iffirmati f'Pariġi fis-27 ta' Novembru 1990), ir-Renju ta' Spanja u r-Repubblika Portugiza (iffirmati f'Bonn fil-25 ta' Ġunju 1991), ir-Repubblika Ellenika (iffirmati f'Madrid fis-6 ta' Novembru 1992), ir-Repubblika ta' l-Awstrija (iffirmati fi Brussel fit-28 t'April 1995) u r-Renju tad-Danimarka, ir-Repubblika tal-Finlandja u r-Renju ta' l-Isvezja (iffirmati fil-Lussemburgu fid-19 ta' Diċembru 1996) li huma elenkati f'Parti 2 ta' l-Anness B;
(ċ) id-deċiżjonijiet u d-dikjarazzjonijiet tal-Kumitat Eżekuttiv mwaqqaf mill-Konvenzjoni ta' Schengen li huma mniżżla f'Parti 3 ta' l-Anness B;
(d) id-deċiżjonijiet tal-Grupp Ċentrali li l-Grupp ġie awtorizzat jieħu mill-Kumitat Eżekuttiv u li huma elenkati f'Parti 3 ta' l-Anness B.
Artikolu 3
Din id-Deċiżjoni għandha jkollha effett immedjat.
Għandha tkun ippubblikata fil-Ġurnal Uffiċċjali tal-Komunitajiet Ewropej.
Magħmula fi Brussel, fl-20 ta' Mejju 1999.